**DIRECȚIA GENERALĂ PĂDURI**

**DIRECȚIA CONTROL SILVIC ȘI CINEGETIC (DCSC)**

**FAPTE SANCȚIONATE CONTRAVENȚIONAL DE LEGISLAȚIA SILVICĂ ȘI CINEGETICĂ, DIN CARE CELE PENTRU CARE SUNT APLICABILE PREVEDERILE LEGII PREVENIRII**

*Secțiune special dedicată informării publice în scopul prevenirii săvârșirii de contravenții,* *conform prevederilor art. 3 alin. (1) lit. c) din* *LEGEA nr. 270 din 22 decembrie 2017 a prevenirii*

Faptele contravenționale pentru care personalul silvic cu atribuții de control din cadrul DCSC are competențe de constatare și aplicare a sancțiunilor contravenționale, precum și a sancțiunilor și/sau a altor măsuri aplicabile, sunt descrise în cuprinsul actelor normative menționate la secțiunea ***”Legislație silvică și cinegetică aplicabilă”.***

**Se face precizarea că în secțiunea** ***”Legislație silvică și cinegetică aplicabilă”*** **sunt evidențiate, prin chenar,** faptele prevăzute de Hotărârea de Guvern nr.33/2018 pentru care personalul silvic cu atribuții de control are obligații de aplicare a măsurilor stabilite de Legea nr. 270 din 22 decembrie 2017 a prevenirii**.**

În mod explicit, articolele din lege care descriu faptele pentru care se aplică prevederile Legii nr. 270/2017 a prevenirii, însoțite, după caz, cu explicații, sunt următoarele:

* **Din Legea nr. 171/2010 privind stabilirea și sancționarea contravențiilor silvice, publicată în Monitorul Oficial al României, Partea I, nr. 513 din 23 iulie 2010, cu modificările și completările ulterioare:**

**Art. 3**

**(2) Constituie contravenție silvică și se sancționează cu amendă de la 10.000 lei până la 20.000 lei administratorul/ prestatorul de servicii silvice care încheie contracte de administrare/servicii silvice cu persoanele care dobândesc exclusiv dreptul de proprietate asupra masei lemnoase, fără a fi proprietare ale terenului pe care este amplasată aceasta. Contractele sunt nule de drept.**

**(3) Constituie contravenții silvice și se sancționează cu amendă de la 1.000 lei până la 5.000 lei următoarele fapte:**

**a) neasigurarea administrării sau serviciilor silvice de către proprietarii/succesorii legali de fond forestier prin ocoale silvice autorizate, pe bază de contract;**

**b) nematerializarea și nedelimitarea în teren de către proprietari a limitelor terenurilor forestiere pe care le dețin, în conformitate cu actele de proprietate, cu țăruși, borne, vopsea, și/sau neîntreținerea/nemenținerea în stare corespunzătoare/vizibile a semnelor de hotar ale proprietății, respectiv mutarea semnelor amenajistice și/sau de hotar;**

**Art. 4**

**Constituie contravenții silvice și se sancționează cu amendă de la 1.000 lei până la 2.000 lei următoarele fapte:**

**a) neasigurarea de către administratorii drumurilor și ai căilor ferate forestiere a întreținerii și reparării acestora, conform normelor legale în vigoare;**

**b) neîndeplinirea de către ocolul silvic nominalizat a obligației de a asigura, pe bază de contract, la solicitarea scrisă a proprietarului/succesorului legal, administrarea/serviciile silvice, pentru fondul forestier pentru care se face solicitarea conform art. 2 lit. c). Încheierea contractului este condiționată în mod expres de existența documentelor de proprietate, precum și de existența limitelor de proprietate materializate în teren sau în coordonate Stereo 70. Fapta nu constituie contravenție în situația în care limitele proprietății forestiere nu sunt materializate în teren sau nu corespund documentelor de proprietate din vina proprietarului solicitant.**

**Art. 6**

**Constituie contravenții silvice și se sancționează cu amendă de la 1.000 lei până la 2.000 lei următoarele fapte:**

**a) necompletarea, anual, până la data de 31 martie a anului următor anului pentru care se face raportarea, a tuturor evidențelor prevăzute în amenajamentul silvic. Sancțiunea se aplică personalului silvic cu atribuții în acest sens conform fișei postului sau, în lipsa acesteia, se aplică șefului ocolului silvic;**

**c) nematerializarea și/sau neîntreținerea semnelor amenajistice;**

**Art. 7**

**(1) Constituie contravenții silvice și se sancționează cu amendă de la 5.000 lei până la 10.000 lei următoarele fapte:**

**d) neredarea terenurilor forestiere în circuitul silvic la termenul și/sau în condițiile prevăzute în aprobarea de ocupare temporară;**

**f) neîmpădurirea de către ocolul silvic care asigură administrarea/serviciile silvice, în termenul prevăzut de 30 alin. (1) din Legea nr. 46/2008 – Codul silvic, republicată, cu modificările ulterioare, a suprafețelor de pădure afectate de incendii, în limita fondului de conservare și regenerare a pădurilor, constituit conform legii;**

**Art. 9**

**Constituie contravenții silvice și se sancționează cu amendă de la 2.000 lei la 5.000 lei următoarele fapte:**

**f) accesul oricărui autovehicul în fondul forestier național, fără acordul scris al proprietarului sau administratorului, cu excepția autovehiculelor din dotarea personalului cu atribuții de control prevăzut la art. 24 alin. (1), atunci când personalul se găsește în misiune, a autovehiculelor destinate transportului masei lemnoase din exploatările autorizate, a celor din dotarea administratorilor de fond forestier și a gestionarilor fondurilor de vânătoare, a specialiștilor care elaborează studiile de includere în Catalogul național al pădurilor virgine și cvasivirgine, personalului custozilor și administratorilor ariilor naturale protejate.**

**Art. 10**

**Constituie contravenții silvice și se sancționează cu amendă de la 2.000 lei la 5.000 lei următoarele fapte:**

**a) încălcarea normelor de apărare împotriva incendiilor specifice fondului forestier, în zonele limitrofe acestuia, precum și în vegetația forestieră din afara fondului forestier;**

**Art. 12**

**Constituie contravenții silvice și se sancționează cu amendă de la 1.000 lei până la 2.000 lei următoarele fapte:**

**a) instalarea în fondul forestier de corturi, tonete, rulote, fără drept sau în alte locuri decât cele aprobate și delimitate de deținătorul terenului forestier respectiv;**

**b) amplasarea stupilor sau stupinelor în fondul forestier proprietate publică în alte locuri și în alte condiții decât cele aprobate;**

**c) aducerea și menținerea pe vetrele de stupină instalate în fondul forestier de animale domestice și păsări;**

**d) efectuarea de împrejmuiri în păduri fără aprobare legală;**

**g) neluarea de către proprietarii sau deținătorii de obiective legal amplasate în fondul forestier sau limitrof acestuia a măsurilor privind salubrizarea și igienizarea pădurilor limitrofe obiectivelor;**

**h) înființarea sau funcționarea de centre sau puncte de colectare permanente sau volante de achiziție a ciupercilor și fructelor de pădure, precum și a celorlalte produse nelemnoase specifice fondului forestier, fără avizul ocolului silvic care asigură administrarea sau serviciile silvice.**

**Art. 13**

**(1) Constituie contravenții silvice și se sancționează cu amendă de la 2.000 lei până la 5.000 lei următoarele fapte:**

**e) nepredarea de către beneficiar și/sau nepreluarea de către proprietar și/sau ocolul silvic, după caz, a terenurilor oferite în compensarea terenurilor pentru care a fost emisă aprobarea de scoatere definitivă din fondul forestier național și, respectiv, a terenurilor care fac obiectul compensării. Sancțiunea se aplică șefului ocolului silvic sau beneficiarului scoaterii definitive, după caz;**

**f) neconstituirea și/sau nealimentarea de către administratorul fondului forestier sau de către proprietarii de fond forestier a fondului de conservare și regenerare a pădurilor. Sancțiunea se aplică administratorului pentru fondul forestier proprietate publică a statului sau proprietarului, în situația în care acesta are încheiat contract de servicii silvice.**

**(2) Constituie contravenții silvice și se sancționează cu amendă de la 1.000 lei până la 3.000 lei nerespectarea obligațiilor privind înscrierea în amenajamentele silvice sau neconducerea unei evidențe la nivel de ocol silvic a suprafețelor preluate în compensare în situația în care au fost aprobate scoateri definitive fără a exista amenajament silvic în vigoare și asigurarea administrării sau serviciilor silvice în cazul terenurilor oferite în compensarea terenurilor care au făcut obiectul aprobării de scoatere definitivă, în termen de 30 de zile de la data predării-primirii terenului pentru care s-a aprobat scoaterea definitivă din fondul forestier. Sancțiunea se aplică personalului silvic cu atribuții în acest sens conform fișei postului sau, în lipsa fișei postului, se aplică șefului ocolului silvic.**

**Art. 15**

**(1) Constituie contravenții silvice și se sancționează cu amendă de la 5.000 lei până la 10.000 lei următoarele fapte:**

**c) refuzul/tergiversarea de către deținător, așa cum acesta este definit la pct. 14 din anexa la Legea nr. 46/2008, republicată, cu modificările ulterioare, de a permite personalului silvic împuternicit pentru control accesul și/sau exercitarea controlului în condițiile legii.**

**e) neasigurarea transparenței comercializării masei lemnoase în condițiile Regulamentului de valorificare a masei lemnoase din fondul forestier proprietate publică;**

**Art. 16**

**(3) Constituie contravenție silvică și se sancționează cu amendă de la 1.000 lei până la 3.000 lei necompletarea anexei certificatului de atestare a operatorilor economici de către emitentul autorizației de exploatare a masei lemnoase pe picior, la momentul emiterii autorizației de exploatare.**

**Art. 17**

**Constituie contravenții silvice și se sancționează cu amendă de la 2.000 lei până la 5.000 lei următoarele fapte:**

**a) nerespectarea tehnologiilor și traseelor de scos-apropiat prevăzute în autorizația de exploatare;**

**e) neexecutarea la termen și în condițiile prevăzute în autorizația de exploatare a lucrărilor de curățare a parchetelor.**

**Art. 19**

**(4) Următoarele fapte constituie contravenții silvice și se sancționează după cum urmează:**

**g) netransmiterea de către profesioniști a raportării lunare a datelor în SUMAL, cu amendă de la 1.000 lei la 3.000 lei și cu suspendarea acordului de distribuire și utilizare a documentelor cu regim special pe o perioadă de până la 90 de zile. Sancțiunea se aplică după notificarea de către structura teritorială de specialitate a autorității publice centrale care răspunde de silvicultură;**

**h) implementarea de către operator a propriului sistem «due diligence» care nu îndeplinește elementele prevăzute la art. 6 din Regulamentul (UE) nr. 995/2010, cu amendă de la 5.000 lei la 8.000 lei;**

**i) neîndeplinirea de către operator a condițiilor înscrise în sistemul «due diligence» pe care îl utilizează, cu amendă de la 5.000 lei la 8.000 lei;**

**m) nerespectarea de către utilizatorii SUMAL a obligațiilor referitoare la modul de operare a datelor în SUMAL, cu amendă de la 1.000 lei la 3.000 lei; nu se sancționează profesionistul care notifică structura teritorială de specialitate a autorității publice centrale care răspunde de silvicultură cu privire la săvârșirea erorii materiale;**

**o) încălcarea prevederilor art. 5 din** **Regulamentul de punere în aplicare (UE) nr. 607/2012 al Comisiei din 6 iulie 2012 privind normele detaliate referitoare la sistemul «due diligence» și la frecvența și natura controalelor privind organizațiile de monitorizare prevăzute în Regulamentul (UE) nr. 995/2010 al Parlamentului European și al Consiliului de stabilire a obligațiilor care revin operatorilor care introduc pe piață lemn și produse din lemn, cu amendă de la 1.000 lei la 3.000 lei.**

**Art. 21**

**Constituie contravenții silvice și se sancționează cu amendă de la 1.000 lei la 5.000 lei următoarele fapte:**

**a) permiterea comercializării materialelor lemnoase și/sau pomilor de Crăciun în piețe, târguri, oboare, burse de mărfuri și altele asemenea, neautorizate conform normelor referitoare la proveniența, circulația și comercializarea materialelor lemnoase, la regimul spațiilor de depozitare a materialelor lemnoase și al instalațiilor de prelucrat lemn rotund, în vigoare;**

**b) neîmprejmuirea de către deținători a depozitelor, a altor spatii destinate depozitării temporare și/sau a instalațiilor de prelucrare a materialelor lemnoase.**

**Explicații:**

*Obligațiile persoanelor corespunzător faptelor menționate sunt descrise de:*

* *CODUL SILVIC din 19 martie 2008 (Legea nr. 46/2008) – Republicare, cu modificările și completările ulterioare;*
* *ANEXA Nr. 2 la HG nr. 861/2009: PROCEDURA de realizare a serviciilor silvice și de efectuare a controalelor de fond;*
* *HOTĂRÂREA Guvernului nr. 483/2006 pentru aprobarea atribuțiilor ocoalelor silvice de stat și ale celor constituite ca structuri proprii, a obligațiilor ce revin deținătorilor de păduri, în vederea respectării regimului silvic, precum și a Regulamentului de aplicare a Ordonanței de Urgență a Guvernului nr.139/2005 privind administrarea pădurilor din România;*
* *REGULAMENT din 23 septembrie 2009 de pază a fondului forestier, aprobat prin HG nr. 1076 din 23 septembrie 2009, cu modificările și completările ulterioare;*
* *NORMELE referitoare la proveniența, circulația și comercializarea materialelor lemnoase, la regimul spațiilor de depozitare a materialelor lemnoase și al instalațiilor de prelucrat lemn rotund, precum și a unor măsuri de aplicare a Regulamentului (UE) nr. 995/2010 al Parlamentului European și al Consiliului din 20 octombrie 2010 de stabilire a obligațiilor ce revin operatorilor care introduc pe piață lemn și produse din lemn din 04.06.2014, aprobate prin HG nr. 470/2014, cu modificările și completările ulterioare;*
* *REGULAMENTUL (UE) nr. 995/2010 al Parlamentului European și al Consiliului de stabilire a obligațiilor care revin operatorilor care introduc pe piață lemn și produse din lemn (EUTR);*
* *REGULAMENTUL de punere în aplicare (UE) nr. 607/2012 al Comisiei din 6 iulie 2012 privind normele detaliate referitoare la sistemul «due diligence» și la frecvența și natura controalelor privind organizațiile de monitorizare prevăzute în* *EUTR;*
* *METODOLOGIE din 14 mai 2015 de exercitare a atribuțiilor de control prevăzute la art. 2 din Hotărârea Guvernului nr. 668/2011 privind desemnarea autorității competente pentru aplicarea Regulamentului (UE) nr. 995/2010 al Parlamentului European și al Consiliului din 20 octombrie 2010 de stabilire a obligațiilor care revin operatorilor care introduc pe piață lemn și produse din lemn, aprobată prin OM nr. 819/2015;*
* *METODOLOGIE din 8 octombrie 2014 privind organizarea și funcționarea SUMAL, obligațiile utilizatorilor SUMAL, precum și structura și modalitatea de transmitere a informațiilor standardizate, aprobat prin OM nr. 837/2014, cu modificările și completările ulterioare;*
* *ORDIN nr. 836 din 7 octombrie 2014 pentru aprobarea condițiilor și a procedurii de emitere, suspendare sau retragere a acordului de distribuire și utilizare a formularelor documentelor cu regim special;*
* *INSTRUCȚIUNI privind termenele, modalitățile și perioadele de colectare, scoatere și transport al materialului lemnos, aprobate prin OM nr. ORDIN nr. 1.540 din 3 iunie 2011 (\*actualizat\*);*
* *REGULAMENT din 1 septembrie 2015 privind organizarea, funcționarea și componența Comisiei de atestare a operatorilor economici pentru activitatea de exploatare forestieră, precum și criteriile de atestare pentru activitatea de exploatare forestieră, aprobat prin OM nr. 1330/2015;*
* *LEGEA nr. 171/2010, privind stabilirea și sancționarea contravențiilor silvice, cu modificările și completările ulterioare;*
* *ORDONANȚA DE URGENȚĂ nr. 139 / 2005 privind administrarea pădurilor din România art. 10, 17 și 18, cu modificările și completările ulterioare*
* *LEGEA nr. 374/2006 privind suspendarea serviciului public cu specific silvic pentru proprietarii terenurilor forestiere pentru care au fost emise documentele prevăzute la art. III alin. (1) din Legea nr. 169/1997 pentru modificarea și completarea Legii fondului funciar nr. 18/1991;*
* *ORDONANȚA DE URGENȚĂ nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, cu modificările și completările ulterioare;*
* *ORDONANȚA Guvernului nr. 2/2001 privind regimul juridic al contravențiilor cu modificările și completările ulterioare;*
* *LEGEA nr. 252/2003 privind registrul unic de control;*
* *LEGEA nr. 287/2009 privind Codul Civil, republicată, cu completările și modificările ulterioare.*
* **Din Legea nr. 56/2010 privind accesibilizarea fondului forestier național, publicată în Monitorul Oficial al României, Partea I, nr. 183 din 23 martie 2010, cu modificările ulterioare:**

**Art. 8**

**(1) Constituie contravenții următoarele fapte:**

**b) nealimentarea contului destinat fondului de accesibilizare a pădurilor în termenul prevăzut la** **art. 5 alin. (5) și se sancționează cu amendă de la 20.000 lei la 40.000 lei.**

**Explicații:**

Termenul prevăzut la art. 5 alin. (5) din același act normativ este de cel mult 15 zile lucrătoare de la data încasării contravalorii resurselor prevăzute la alin. (1), contravaloare care se calculează astfel:

* conform prevederilor lit. a): *”10% din valoarea masei lemnoase vândute și încasate în condițiile legii, provenite din produse principale și accidentale I”*;
* conform prevederilor lit. b): *”suma cuvenită administratorului fondului forestier proprietate publică a statului, stabilită potrivit prevederilor art. 42 alin. (1) lit. b) din Legea nr. 46/2008 privind Codul silvic, cu modificările și completările ulterioare”.*

*Prevederi art. 42 alin. (1) lit. b) din Codul silvic:*

*(1) Pentru terenurile care se ocupă temporar din fondul forestier național, în cazurile prevăzute la art. 39, obligațiile bănești sunt următoarele:*

*b) chiria, care se achită proprietarului, în cazul fondului forestier proprietate privată a persoanelor fizice și juridice, respectiv al celui proprietate publică și privată a unităților administrativ-teritoriale; pentru fondul forestier proprietate publică a statului, 30% din chirie se depune în fondul de conservare și regenerare a pădurilor, 20% se achită administratorului, iar 50% se depune în fondul de accesibilizare a pădurilor;*

*Aplicare*

*Derogare în Lege 123/2012 la 12/08/2015.*

*Derogare în Lege 185/2016 la 28/10/2016.*

* **Din Legea vânătorii și a protecției fondului cinegetic nr. 407/2006, publicată în Monitorul Oficial al României, Partea I, nr. 944 din 22 noiembrie 2006, cu modificările și completările ulterioare:**

**Art. 48 alin. (1) lit. a), pentru încălcarea prevederilor art. 23 alin. (1) lit. m), art. 48 alin. (1) lit. c1) și art. 48 alin. (1)** **lit. d), pentru încălcarea prevederilor art. 17 alin. (1)**

***Prevederile******art. 17 alin. (1)*** ***reglementează obligația gestionarilor să asigure gospodărirea faunei de interes cinegetic, cu respectarea principiului durabilității, pe baza studiilor de evaluare și a planurilor de management cinegetic întocmite pentru fiecare fond cinegetic, pentru perioada de valabilitate a contractului de gestionare.***

**Art. 48 alin. (1) lit. a): ”Constituie contravenții următoarele fapte și se sancționează după cum urmează: ..... încălcarea prevederilor** **art. 23 alin. (1) ... lit. m)...** **cu amendă de la 250 lei la 750 lei”.**

**Explicație privind aplicarea** **art. 23 alin. (1) lit. m)**: *prevederea se referă la* *”mutarea de către persoane neautorizate a hranei destinate vânatului”.*

**Art. 48 alin. (1) lit. c1): ”încălcarea dispozițiilor prevăzute la** **art. 13 alin. (5) și (6), pentru încălcarea prevederilor art. 17 alin. (1), cu amendă de la 2.000 lei la 4.000 lei, cu excepția pagubelor produse de speciile prevăzute în anexa nr. 2”.**

**Explicații privind aplicarea art. 13 alin. (5) și (6):**

*art. 13 alin. (5) se referă la termenul de maximum 72 de ore de la depunerea cererii scrise de către persoana păgubită, la unitatea administrativ-teritorială pe teritoriul căreia s-a produs paguba în care se poate face constatarea pagubelor și emiterea deciziei comisiei de constatare;*

*art. 13 alin (6) se referă la termenul de maximum 30 de zile de la emiterea deciziei de constatare în care se pot face plățile către beneficiarii despăgubirilor;*

*anexa nr. 2 se referă la valoarea de despăgubire în cazul unor fapte ilicite pentru speciile la care vânarea este interzisă.*

**Art. 48 alin.** (1**) lit. it. d):** **”încălcarea dispozițiilor prevăzute la** **art. 17 alin. (1), (2), (21), (22), (23), (3) și (4),** **art. 18 alin. (1) și (2), art. 19 alin. (21), art. 21, art. 23 alin. (1) lit. r) și t), art. 35 alin. (4) și la art. 39 lit. c), m), p), v), ac), af) și ag), cu amendă de la 2.000 lei la 5.000 lei”.**

**Explicații:**

art. 17 alin. (1) *se referă la obligația gestionarilor să asigure gospodărirea faunei de interes cinegetic, cu respectarea principiului durabilității, pe baza studiilor de evaluare și a planurilor de management cinegetic întocmite pentru fiecare fond cinegetic, pentru perioada de valabilitate a contractului de gestionare;*

art. 18 alin. (1) *se referă la obligația gestionarilor să asigure paza faunei cinegetice din fondurile cinegetice contractate cu cel puțin un paznic de vânătoare pe fiecare fond cinegetic, care îndeplinește condițiile legii și ale reglementărilor administratorului, angajat cu normă întreagă;*

art. 18 alin. (2) *se referă la obligația gestionarilor să doteze paznicii de vânătoare cu uniformă și armament corespunzător;*

art. 19 alin. (21) *se referă la obligația gestionarilor să realizeze evaluarea populațiilor din speciile prevăzute în anexa nr. 2*, *sub coordonarea autorității publice centrale care răspunde de protecția mediului, cu anunțarea prealabilă a reprezentanților administratorului faunei cinegetice și administratorilor sau custozilor ariilor naturale protejate, după caz;*

art. 21 *se referă la obligațiile gestionarilor privind popularea cu exemplare din speciile de vânat inexistente în fondurile cinegetice din România - înaintea acțiunii de populare pe baza unor experimente în România de către sau sub supravegherea unei instituții de cercetare ori de învățământ superior cu activitate cinegetică, iar ulterior populării pe baza aprobării date de autoritatea publică centrală care răspunde de silvicultură, în baza certificării calității genetice a acestora, dată de o instituție științifică cu activitate cinegetică, cu acordul autorității publice centrale care răspunde de protecția mediului;*

art. 23 alin. (1) lit. r) ) *se referă la interdicția depozitării în teren sau utilizarea în combaterea dăunătorilor vegetali și animali ai culturilor agricole sau silvice a substanțelor chimice toxice pentru fauna cinegetică, fără luarea măsurilor de protecție a acesteia și respectarea normelor tehnice de utilizare a lor;*

art. 23 alin. (1) lit. t) *se referă la interdicția lăsării în libertate în fondurile cinegetice a exemplarelor din specii de animale sălbatice care nu sunt incluse în anexa nr. 1 sau 2;*

art. 35 alin. (4) *se referă la interdicția hrănirii sau nădirii exemplarelor din speciile de interes cinegetic la distanțe mai mici de 1 km de limita ariilor naturale protejate în care vânătoarea este interzisă sau în cele neincluse în fondurile cinegetice este interzisă;*

art. 39 lit. c) *se referă la furnizarea de către gestionar de informații eronate referitoare la nivelul populației speciilor de faună de interes cinegetic, estimate la nivelul fondului cinegetic;*

art. 39 lit. m) *se referă la interdicția distribuirii de hrană complementară sub formă de deșeuri de origine animală și produse zaharoase de sinteză, în perioada 1 martie-30 noiembrie, în fondurile cinegetice în care sunt prezenți urși;*

art. 39 lit. p) *se referă la interdicția folosirii la vânătoare a armelor care au calibrul necorespunzător speciei pentru care este autorizată acțiunea de vânătoare;*

art. 39 lit. v) *se referă la interdicția părăsirii fondului cinegetic fără ca vânatul recoltat să fie crotaliat în condițiile art. 19 alin. (5), iar numărul crotaliei să fie trecut în autorizația de vânătoare;*

art. 39 lit. ac) *se referă la interdicția utilizării ca atrape a animalelor vii orbite sau mutilate, a chemătorilor electronice, a înregistratoarelor de sunete și a oglinzilor apelante;*

art. 39 lit. af) *se referă la interdicția gazării și afumării viziunilor fără aprobarea administratorului;*

art. 39 lit. ag) *se referă la interdicția părăsirii teritoriului României cu vânat fără documente de proveniență și fără a fi crotaliat conform reglementărilor administratorilor.*

**Precizări:**

*Anexa nr. 1 reglementează perioadele de vânare și valoarea de despăgubire în cazul unor fapte ilicite pentru speciile la care vânarea este permisă;*

*Anexa nr. 2 reglementează valoarea de despăgubire în cazul unor fapte ilicite pentru speciile la care vânarea este interzisă.*